钦定古今图书集成/方舆汇编/边裔典/第115卷 > 《塞下曲三首》前人
## 钦定古今图书集成/方舆汇编/边裔典/第115卷 > 《塞下曲三首》前人

五月天山雪，无花秪有寒。笛中闻《折柳》，春色未曾看。
晓战随金鼓，宵眠抱玉鞍。愿将腰下剑，直为斩楼阑。

其二

骏马似风飙，鸣鞭出渭桥。弯弓射汉月，插羽破天骄。
阵解星芒尽，营空海雾销。功成画麟阁，独有霍嫖姚。

其三

塞虏乘秋下，天兵出汉家。将军分虎竹，战士卧龙沙。
边月随弓影，胡霜拂剑花。玉关殊未入，少妇莫长嗟。